Diari Oficial de la Generalitat Valenciana


Sumari del DOGV 3213, del 30-03-1998 (1998/2214)

ORDRE de 12 de març de 1998, de la Conselleria de Cultura, Educació i Ciència, per la qual es regula el funcionament del Consell Rector i del Consell Científic de l’Organisme Públic Valencià d’Investigació.
--------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/03/12/(1)/dof/vci/html**

### Dades del document

Número de DOGV
:   3213

Data del DOGV
:   30-03-1998

Secció del DOGV
:   I. DISPOSICIONS GENERALS

Número del document
:   1998/2214


Data del document
:   12-03-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 12 de març de 1998, de la Conselleria de Cultura, Educació i Ciència, per la qual es regula el funcionament del Consell Rector i del Consell Científic de l'Organisme Públic Valencià d'Investigació. [1998/Q2214]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic de la Comunitat Valenciana, ha dotat la Comunitat Valenciana d'un marc normatiu nou, que ha de suposar un pas endavant tant per al foment i coordinació de la Ciència i la Tecnologia en l'àmbit de la nostra Comunitat com per a incrementar la connexió de la R+D pública amb els sectors productius, element de vital importància i que ens aproximarà als països més desenvolupats del món.
  
El capítol IV d'aquesta llei està destinat als organismes públics d'investigació, entre els quals es troba l'Organisme Públic Valencià d'Investigació.
  
Aquest organisme es configura com un instrument decisiu de la política científica i tecnològica valenciana i ha de desenvolupar un paper actiu en l'execució de les activitats d'assessorament i investigació en el marc d'aquella política.
  
Per Decret 307/1997, de 24 de desembre, del Govern Valencià, es va aprovar el Reglament d'Organització, Funcionament i Personal de l'Organisme Públic Valencià d'Investigació, el qual va preveure que per ordre del conseller de Cultura, Educació i Ciència es regularia el funcionament del Consell Rector i del Consell Científic de l'Organisme.
  
Per tant, cal regular els aspectes indicats amb la finalitat que els mecanismes estructurals i de funcionament establits en el reglament puguen actuar eficaçment al més aviat possible.
  
En virtut d'aquest mandat, y fent ús de les competències que estableix l'article 35 de la Llei 5/1983, de 31 de desembre, del Govern Valencià,
  
ORDENE
  
Capítol I
  
El Consell Rector
  
Primer. Composició del Consell Rector
  
D'acord amb el que disposa l'article 6 del Decret 307/1997, de 24 de desembre, del Govern Valencià, pel qual s'aprova el Reglament d'Organització, Funcionament i Personal de l'Organisme Públic Valencià d'Investigació, el Consell Rector esta presidit pel president de la Generalitat Valenciana, o persona en qui delegue, i compost per:
  
- El conseller o consellera de Cultura, Educació i Ciència o persona en qui delegue, com a vicepresident.
  
- El conseller o consellera d'Ocupació, Indústria i Comerç, o persona en qui delegue.
  
- El conseller o consellera de Sanitat, o persona en qui delegue.
  
- El conseller o consellera d'Agricultura, Pesca i Alimentació o persona en qui delegue.
  
- El conseller o consellera d'Economia, Hisenda i Administració Pública o persona en qui delegue.
  
- Dos representants del Consell Assessor de Ciència i Tecnologia.
  
- El director de l'Organisme Públic Valencià d'Investigació que actuarà com a secretari.
  
Segon. El president
  
1. El president del Consell Rector ho serà també de l'entitat.
  
2. Correspon al president:
  
a) La superior representació de l'Organisme Públic Valencià d'Investigació.
  
b) La representació del Consell Rector.
  
c) Dirigir les reunions del Consell Rector, ordenar les convocatòries, fixar l'ordre del dia de les reunions, presidir-les i dirigir les deliberacions.
  
d) Les que li corresponguen per delegació del Consell Rector
  
Tercer. El vicepresident
  
1. El vicepresident del Consell Rector ho serà també de l'entitat.
  
2. Corresponen al vicepresident les següents funcions:
  
a) Substituir el president en l'exercici de les seues funcions en els casos de vacant, absència, malaltia, i en general quan concórrega alguna causa justificada.
  
b) Coordinar els programes i actuacions de l'Organisme Públic Valencià d'Investigació amb els de la Conselleria de Cultura, Educació i Ciència.
  
c) Les que li assigne el Consell Rector.
  
Quart. El secretari
  
1. El director de l'Organisme Públic Valencià d'Investigació farà les funcions de secretari del Consell Rector i serà substituït pel membre d'aquest de menor edat en casos d'absència i malaltia.
  
2. Correspon al secretari:
  
a) Assistir a les reunions amb veu i vot.
  
b) Efectuar la convocatòria de les sessions de l'òrgan per ordre del seu president, com també les citacions als membres d'aquest.
  
c) Rebre els actes de comunicació dels membres amb l'òrgan.
  
d) Preparar el despatx dels assumptes, redactar i autoritzar les actes de les sessions.
  
e) Expedir certificacions de les consultes, dictàmens i acords aprovats.
  
Cinqué. Convocatòries i sessions
  
El Consell Rector, convocat pel president, es reunirà al menys una vegada a l'any en sessió ordinària.
  
Podrà reunir-se en sessió extraordinària per iniciativa del mateix president o a petició de la quarta part dels membres.
  
No caldrà la convocatòria prèvia del Consell Rector perquè aquest estiga vàlidament constituït si tots els membres hi són presents i així ho acorden per unanimitat.
  
El Consell Rector quedarà vàlidament constituït, en primera convocatòria, quan concórreguen a la reunió, personalment o mitjançant representació, el president i el secretari i la meitat més un dels integrants.
  
El Consell Rector quedarà vàlidament constituït en segona convocatòria, quan concórreguen, personalment o mitjançant representació, el president i el secretari i la tercera part dels membres.
  
Podran assistir a les reunions del Consell Rector persones alienes a aquest, a proposta del president i per acord del Consell Rector adoptat a l'inici de la sessió.
  
Sisé. Adopció d'acords
  
Els acords es prendran per majoria dels membres presents o representats. En cas d'igualtat, el president tindrà vot de qualitat.
  
Seté. Actes
  
De cada sessió s'estendrà acta, que podrà aprovar-se en la mateixa sessió a la qual es referisca o bé en la següent. La signarà el secretari amb el vistiplau del president. De la mateixa manera s'expediran les certificacions dels acords del Consell Rector.
  
Capítol II
  
El Consell Científic
  
Vuité. Reunions
  
1. El Consell Científic es reunirà mitjançant convocatòria del president, o a petició de cinc dels seus membres, i necessàriament quan ho sol·licite el Consell Rector. El Consell Científic farà, almenys, una reunió anual per a examinar el desenvolupament dels treballs realitzats a l'Organisme Públic Valencià d'Investigació.
  
2. La convocatòria de les reunions del Consell Científic es notificarà, si més no, amb 36 hores d'antelació, tret d'urgència, i s'hi adjuntarà l'ordre del dia i la documentació adient sobre els assumptes que caldrà tractar.
  
3. El president del Consell Científic podrà invitar a participar en reunions concretes a persones alienes a aquest amb la finalitat que informen o assessoren sobre els temes objecte d'examen.
  
4. Com a conseqüència de les deliberacions sobre els assumptes que tracte, el Consell Científic emetrà informes al Consell Rector on es recolliran, si n'hi hagués, els vots particulars. Aquests informes els presentarà el president del Consell Científic en la reunió següent del Consell Rector.
  
Nové. El president
  
Correspon al president del Consell Científic representar-lo, dirigir les reunions, transmetre al Consell Rector el resultat de les deliberacions del consell científic i la resta de funcions que li assigna aquesta ordre.
  
Deu. El vicepresident
  
El vicepresident del Consell Científic substituirà el president en els casos d'absència o de delegació expressa.
  
Onze. El secretari
  
El secretari del Consell Científic auxiliarà el president i el vicepresident en la preparació de les reunions del Consell Científic i redactarà els informes que siguen conseqüència de les deliberacions, tret d'encàrrec exprés del Consell Científic a un altre dels seus membres.
  
DISPOSICIÓ COMUNA
  
Dotze. Normativa supletòria
  
El funcionament del Consell Rector i del Consell Científic i el règim d'adopció d'acords, i, en general, tot allò no regulat en aquesta ordre, s'ajustarà a allò establit en el títol II de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
DISPOSICIÓ FINAL
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 12 de març de 1998
  
El conseller de Cultura, Educació i Ciència,


Còpia Permalink ELI